b'\n_START_ARTICLE_\nAndromedina galaksija\n_START_SECTION_\nSplo\xc5\xa1ne zna\xc4\x8dilnosti\n_START_PARAGRAPH_\nPodatki ka\xc5\xbeejo na to, da se bo Andromedina galaksija zaletela v na\xc5\xa1o Galaksijo in da se giblje proti njej s hitrostjo okoli 140 km/s. Galaksiji bosta tr\xc4\x8dili \xc4\x8dez pribli\xc5\xbeno 3 milijarde let in se bosta verjetno zdru\xc5\xbeili v velikansko elipti\xc4\x8dno galaksijo._NEWLINE_Andromedino galaksijo je leta 964 opazoval arabski astronom Abdurahman Ali Sufi, ki jo je opisal kot \xc2\xbbmajhen oblak\xc2\xab. Prvi opis s pomo\xc4\x8djo daljnogleda je dal leta 1612 Simon Marij, ki ga velikokrat nepravilno smatrajo za odkritelja Andromedine galaksije._NEWLINE_Galaksija je pomembna za \xc5\xa1tudij galaksij, ker je najbli\xc5\xbeja velika galaksija. Leta 1943 je Walter Baade prvi razlo\xc4\x8dil zvezde v osrednjem delu Andromedine galaksije. Edwin Powell Hubble je razpoznal zunajgalakti\xc4\x8dne kefeidne spremenljivke najprej na fotografijah te galaksije in potrdil, da ta \xc2\xbbmeglica\xc2\xab, kakor so jo imenovali prej, le\xc5\xbei zunaj na\xc5\xa1e Galaksije._NEWLINE_Robin Barnard z Odprte univerze je v Andromedini galaksiji zaznal deset izvorov \xc5\xbearkov gama s pomo\xc4\x8djo orbitalnega observatorija XMM-Newton Evropske vesoljske agencije. Opazovanja je objavil 5. aprila 2004. Izvori so po njem kandidati za \xc4\x8drne luknje ali nevtronske zvezde, ki segrevajo plin na milijone stopinj K in zaradi tega sevajo \xc5\xbearke gama. Spekter nevtronskih zvezd je enak kot spekter domnevnih \xc4\x8drnih lukenj, vendar jih je mo\xc4\x8d razlo\xc4\x8diti po njihovi masi.'